Wesley Sneijder - Σελίδα 7\nαπό Sergio Ramos Την / Το Τρι 25 Αυγ 2009, 7:28 pm\nαπό τον κόσμο έχει πάντως όλη την στήριξη... Το θέμα είναι πως θα συμπληρώσουμε 25άδα.\nαπό supersergio Την / Το Τρι 25 Αυγ 2009, 7:31 pm\nΈτσι κάνουν οι μεγάλοι παίκτες και οι στρατιώτες της βασίλισσας. Μπράβο στον παικταρά Σνάιντερ που απέδιξε για άλλη μια φορά την αγάπη του για τον σύλλογο και πολλές μούτζες στον αμπαλίνο Περεθ\nαπό alex_rm9 Την / Το Τρι 25 Αυγ 2009, 7:39 pm\nΘελεις να βγαλεις 25αδα? Δωσε τον VdV και Μ.Ντιαρα. Δεν αμφυβαλω καθολου τις ικανοτητες του Μ.Ντιαρα ομως εχουμε 4 αμυντικους μεσους και αν πρεπει να φυγει ενας εκ των Γκαγκο Ντιαρα καλητερα να φυγει ο Ντιαρα που εχει και Κοπα Αφρικα να παιξει και νηστειες καθε χρονο. Το ιδανικο πιστευω θα ηταν να φυγει ο Γκουτι αλλα ολοι ξερουμε πως αυτο δεν προκειται να γινει.\nαπό Wael90 Την / Το Τρι 25 Αυγ 2009, 7:42 pm\nΚάτσε ρε φίλε που είναι το κακό με τις νηστείες δηλαδή;\nΚαι ο Benzema νηστεύει και ο Lass νηστεύει...\nΤι θα τους πείς, "μην νηστεύετε";\nΜαγκιά τους, όχι όπως τα κ*λόπαιδα της Farcelona που λένε θα νηστέψουν πιο μετά επειδή για την ώρα θα τιμήσουν τις υποχρεώσεις της ομάδας...\nαπό alex_rm9 Την / Το Τρι 25 Αυγ 2009, 7:45 pm\nΘα νηστεψει και ο Λαςς? Δεν το ηξερα. Δεν ειναι κακο να νηστευουν. Σιγουρα μαγκια τους που το κανουν, ομως αυτη η νηστεια ριχνει την αποδοση του παιχτη, αφου χανει ιδατανθρακες, μυικη μαζα κτλ. και το χειροτερο μπορει να χασουν και φορμα.\nαπό Wael90 Την / Το Τρι 25 Αυγ 2009, 7:48 pm\nalex_rm9 έγραψε: Θα νηστεψει και ο Λαςς? Δεν το ηξερα. Δεν ειναι κακο να νηστευουν. Σιγουρα μαγκια τους που το κανουν, ομως αυτη η νηστεια ριχνει την αποδοση του παιχτη, αφου χανει ιδατανθρακες, μυικη μαζα κτλ. και το χειροτερο μπορει να χασουν και φορμα.\nΚαι ο Lass είναι Μουσουλμάνος όπως και ο Mahammadou όπως και ο Karim.\nΟι γιατροί έχουνε βρεί ήδη μερικές διατροφές για να μείνουν οι παίκτες σε φόρμα.\nΗ νηστεία τελειώνει στις 22 Σεπτεμβρίου.\nαπό alex_rm9 Την / Το Τρι 25 Αυγ 2009, 7:50 pm\nΕνταξει. Εσυ τωρα πες μου ποιοι 2 προτεινεις να αποχορησουν? Εγω προφανος στηριχθηκα στο επιχειρημα της νηστειας και απο οτι φαινεται εκανα λαθος.\nαπό Wael90 Την / Το Τρι 25 Αυγ 2009, 8:01 pm\nalex_rm9 έγραψε: Ενταξει. Εσυ τωρα πες μου ποιοι 2 προτεινεις να αποχορησουν? Εγω προφανος στηριχθηκα στο επιχειρημα της νηστειας και απο οτι φαινεται εκανα λαθος.\nΕννοείται πως είμαι κατά Guti αλλά όπως όλα δείχνουν θα μείνει άλλον έναν χρόνο και μετά μάλλον θα πάρει πόδι. Κρίμα... (Που θα μείνει)\nO Dudek δεν έπρεπε να του ανανεώσουν συμβόλαιο για κανέναν λόγο.\nΟ Mahammadou φαντάζει ως καλή λύση για να αδειάσει το roster. Αν και μετά από τον τραυματισμό του θα ήταν ανέδεια να τον διώχναμε έτσι απλά και να τον αφήναμε στην μοίρα του.\nΟ Gago αν δεχόμασταν μια καλή προσφορά δεν θα με πείραζε να έφευγε. Αλλά κι αυτός θα παραμείνει...\nΚατά την γνώμη μου δεν έπρεπε να πάρουμε Arbeloa, τζάμπα χώρο πιάνει.\nΕίναι δύσκολη η θέση μας αυτήν την στιγμή και εξαρτάται πλέον από τον προπονητή ποιούς θέλει και ποιούς όχι..\nαπό Eladir Την / Το Τρι 25 Αυγ 2009, 8:47 pm\nO προπονητης δεν περνει τις αποφασεις, απλα τον ρωτανε και μετα αποφασιζει ο Valdano.\nΤωρα για την ολη υποθεση....μπερδεμα το θεμα. Και εγω θα προτιμουσα να μεινει ο Sneijder αλλα πρεπει να φυγουν παιχτες και δεν υπαρχουν πολλες προτασεις. Και οσο λιγοτερες μερες τοσο σε δυσκολοτερη θεση βρισκομαστε. Για να δουμε πως θα χειριστει ο Valdano της ολη κατασταση. Χτες παντως το #10 το ειχε παρει ο Lass και ο M.Diarra πηρε πισω το #6. Μυλος και τα νουμερα.\nPS: Και οι μουσουλμανοι της Barcelona θα κανουν το ραμαζανι. Απλα τις ημερες των αγωνων δεν θα κανουν νηστεια και θα τις αναπληρωσουν αργοτερα.\nαπό Wael90 Την / Το Τρι 25 Αυγ 2009, 9:32 pm\nΔεν αναπληρώνονται οι μέρες, ή νηστεύεις ή όχι... 1 μήνα κρατάει.\nαπό Eladir Την / Το Τετ 26 Αυγ 2009, 12:48 am\nΕγω αυτο διαβασα οτι θα κανουν, τωρα τι γινεται με τη θρησκεια κτλ. δεν εχω ιδεα.\nαπό Despotaros Την / Το Τετ 26 Αυγ 2009, 12:52 am\nΜήπως να φτιάξουμε ένα τόπικ για το Ραμαζάνι;;; Άκυρο το θέμα τελείως... OFF-TOPIC! Να πω ότι τουλάχιστον ήταν ο Wesley Μουσουλμάνος κάπως θα κολούσε...\nαπό alex_rm9 Την / Το Τετ 26 Αυγ 2009, 8:47 pm\nΥπογραψε απο οτι φαινεται ο Σναιντερ. Κριμα για ηταν προτυπο παιχτη. Μονο τα καλυτερα για τον Wesley!\nαπό billybiros Την / Το Τετ 26 Αυγ 2009, 9:02 pm\nΠρος το παρόν δεν υπάρχει πουθενά κάτι τέτοιο πέραν ενός δημοσιεύματος της Ιταλικής Γκαζέτα (εδώ και 2 ώρες περίπου).\nαπό Wael90 Την / Το Τετ 26 Αυγ 2009, 9:02 pm\nΔεν υπάρχει καμία επισημότητα που να το επιβεβαιώνει αυτό. Προσεύχομαι να μην είναι αλήθεια πάντως.. Το μόνο που άκουσα είναι πως ο Wesley γύρισε στηην προπόνηση σήμερα και έδειχνε στενοχωρημένος, το ίδιο και οι υπόλοιποι παίκτες.\nαπό alex_rm9 Την / Το Τετ 26 Αυγ 2009, 9:07 pm\nTo ειπε το Sky που ειναι αρκετα αξιοπιστω, ομως ενταξει μεχρι τις επισημες ανακοινωσεις ειναι δικος μας ακομη.\nαπό supersergio Την / Το Τετ 26 Αυγ 2009, 9:08 pm\nΌλη αυτή η κατάσταση έχει τσακίσει τους παίκτες και το κλίμα στα αποδυτήρια είναι σκατά, άσχετο που η Μαρκα και η Ας τα έχουν όλα ρόδινα. Η κατάσταση αυτή δεν πάει άλλο, παίκτες που αξίζουν όπως ο Σνάιντερ και ο Ρόμπεν πρέπει να μείνουν. Η υπόλοιπη ομάδα θα αρχίσει να διαμαρτύρεται σιγά σιγά γιατί κανείς δεν ξέρει αν θα είναι ο επόμενος. Εδώ να δείτε τι τεράστιε κλίκες θα γίνουν ή ήδη έχουν γίνει. Φτάσαμε 26 Αυγούστου να κατέβει ο Βαλντανο και να πει σε όλους πως μένουν στην Μαδρίτη αλλιώς να τον πάει στον αγύριστο και αυτός και ο Περεθ που εκεί που έφτιαξε κάτι πάει να το διαλύσει. Δε θα γίνει τσίρκο η Ρεαλ, δεν είναι η ομάδα αναχωρίσεις - αφίξεις. Το ρόστερ είναι ιδανικό κάθε αλλαγή του θα φέρει την ομάδα και άλλο πίσω.\nαπό Wael90 Την / Το Τετ 26 Αυγ 2009, 9:10 pm\nΕγώ πάλι ξέρω πως η Inter έχει στρέψει το ενδιαφέρον της στον Baptista ύστερα την αποτυχία με τον Sneijder.\nαπό billybiros Την / Το Τετ 26 Αυγ 2009, 9:14 pm\nalex_rm9 έγραψε: To ειπε το Sky που ειναι αρκετα αξιόπιστο.\nαπό Wael90 Την / Το Τετ 26 Αυγ 2009, 9:15 pm\nbillybiros έγραψε: Τι είπε;\nInter Sign Real Madrid's Wesley Sneijder - Report]\nΕγώ δεν το τρώω για την ώρα..\nαπό Eladir Την / Το Τετ 26 Αυγ 2009, 9:31 pm\nsupersergio έγραψε: ...παίκτες που αξίζουν όπως ο Σνάιντερ και ο Ρόμπεν πρέπει να μείνουν.\nO Sneijder ομως ολη τη season περυσι ηταν χωμα και ηταν ο κυριος λογος που οργανωστικα ειμασταν για τα πανηγυρια. Και εγω τον συμπαθω πολυ σαν παιχτη αλλα δεν ειναι και αδικαιολογητο οτι θελει να τον πουλησει η διοικηση. Πηρε Kaka, X.Alonso, Granero, δεν θα ειμαστε γυμνοι.\nαπό billybiros Την / Το Τετ 26 Αυγ 2009, 9:37 pm\nΓκούτι - Σνάιντερ - Φαν Ντε Φααρτ (μόνο ένας θα έμενε)\nΤελικά (για μένα κακός) έμεινε ο χειρότερος.\nΑπό ότι φαίνεται οριστικοποιείται η μετακίνησή του στην Ιντερ.\nαπό Wael90 Την / Το Πεμ 27 Αυγ 2009, 12:16 pm\nI Am Ready To Face Milan In The Derby For Inter - Wesley Sneijder\nΓια μια στιγμή νόμιζα πως φταίει το ότι είμαι 19 ώρες ξύπνιος και δεν διάβασα καλά...\nΔεν ξέρω αν είναι πραγματικές αυτές οι δηλώσεις, πάντως δεν έχει γίνει καμία ανακοίνωση ακόμα.\nαπό Eladir Την / Το Πεμ 27 Αυγ 2009, 12:30 pm\nΘεμα χρονου ειναι. Για τον V.d.Vaart δεν βλεπω τιποτα ομως!\nαπό Wael90 Την / Το Πεμ 27 Αυγ 2009, 12:36 pm\nEladir έγραψε: Θεμα χρονου ειναι. Για τον V.d.Vaart δεν βλεπω τιποτα ομως!\nΑυτό τώρα είναι καλό ή κακό; Εγώ πιστεύω καλό... Ας κρατήσουμε τουλάχιστον αυτόν...


Αιτήσεις απόσπασης στην Α.ΔΙ.Π.Π.Δ.Ε. – Ο ΜΑΘΗΜΑΤΙΚΟΣ\nΔιδακτορικό ή/και μεταπτυχιακό δίπλωμα σε θέματα σχετικά με την αποστολή και το έργο της Αρχής, όπως είναι: (α) η ποιότητα στην εκπαίδευση, (β) η αξιολόγηση στην εκπαίδευση, (γ) η μετάβαση των μαθητών εντός σχολικών βαθμίδων και στη μεταδευτεροβάθμια εκπαίδευση, (δ) η μεθοδολογία της εκπαιδευτικής έρευνας, (ε) ο σχεδιασμός και η οργάνωση εκπαιδευτικών παρεμβάσεων, (στ) η εκπαιδευτική πολιτική και (ζ) συναφείς επιστημονικοί τομείς.\nΠενταετής, τουλάχιστον, διδακτική εμπειρία σε σχολικές μονάδες Πρωτοβάθμιας και Δευτεροβάθμιας Εκπαίδευσης ή Ειδικής Αγωγής και Εκπαίδευσης.\nΕρευνητικό ή/και συγγραφικό έργο (βιβλία, κεφάλαια σε συλλογικούς τόμους, άρθρα σε επιστημονικά περιοδικά ή/και συνέδρια), ταξινομημένο στους επτά προαναφερθέντες τομείς επιστημονικού ενδιαφέροντος της Αρχής (παράγραφος Α.1 του Κεφαλαίου Α της παρούσας πρόσκλησης).\nΔιδακτικό έργο σε ΑΕΙ, κατά προτίμηση σε γνωστικά αντικείμενα σχετικά με τους τομείς επιστημονικού ενδιαφέροντος της Αρχής.\nΣυμμετοχή σε ερευνητικά προγράμματα του Υπουργείου Παιδείας και Θρησκευμάτων ή/και εποπτευόμενων φορέων του, του Π.Ι. ή του Ι.Ε.Π., επιτροπής ερευνών Α.Ε.Ι., με αντικείμενο σχετικό με τους τομείς επιστημονικού ενδιαφέροντος της Αρχής.\nΠαροχή επιμορφωτικού έργου σε θέματα σχετικά με τους τομείς επιστημονικού ενδιαφέροντος της Αρχής, σε προγράμματα του Π.Ι. ή του Ι.Ε.Π., του Ε.Κ.Δ.Δ.Α., των Α.Ε.Ι. και λοιπόν εποπτευόμενων φορέων του Υπουργείου Παιδείας και Θρησκευμάτων.\nΕπιμορφώσεις που έχει λάβει ο υποψήφιος για θέματα σχετικά με τους τομείς επιστημονικού ενδιαφέροντος της Αρχής, σε προγράμματα ΑΕΙ (συνολικής διάρκειας τριακοσίων 300 ωρών τουλάχιστον, ή εννεάμηνης, τουλάχιστον διάρκειας), σε προγράμματα του Ι.Ε.Π. ή/και του Π.Ι. ή σε προγράμματα του Ε.Κ.Δ.Δ.Α..\nΓνώση Αγγλικής γλώσσας, επιπέδου Γ1/Γ2. Γνώση 2ης ξένης γλώσσας.\nΠιστοποίηση επιμορφωτή ή επιμορφούμενου Β’ ή Β’1 επιπέδου στις ΤΠΕ.\nΠροϋπηρεσία σε θέσεις ευθύνης σε κεντρικούς φορείς εκπαίδευσης, κατά προτίμηση με αρμοδιότητες συναφείς με την αποστολή και το έργο της Αρχής.\nΆλλα σχετικά προσόντα.\nΟι υποψήφιοι προς απόσπαση θα υποβάλουν την αίτησή τους, συνοδευόμενη από το αναλυτικό βιογραφικό τους σημείωμα, αποκλειστικά στην ηλεκτρονική διεύθυνση: grammateia@adippde.gr.\nΗ διαδικασία υποβολής των αιτήσεων ορίζεται, επί ποινή αποκλεισμού, ως ανωτέρω και μόνο ηλεκτρονικά από 5/6/2020 και ώρα 10:00 έως τις 17/6/2020 και ώρα 14:00.\nΗ Α.ΔΙ.Π.Π.Δ.Ε. αποστέλλει στον υποψήφιο μέσω μηνύματος ηλεκτρονικού ταχυδρομείου την επιβεβαίωση της παραλαβής της αίτησής του και του γνωστοποιεί τον αριθμό πρωτοκόλλου που έλαβε. Σε περίπτωση μη λήψης σχετικού μηνύματος, ο υποψήφιος υποχρεούται να επικοινωνήσει την επόμενη μέρα, με δική του ευθύνη, τηλεφωνικά με την Α.ΔΙ.Π.Π.Δ.Ε. (στο τηλ. 2103442875), προκειμένου να του γνωστοποιηθεί ο αριθμός πρωτοκόλλου της αίτησής του. Απορρίπτονται οι εκπρόθεσμες αιτήσεις ή οι αιτήσεις που αποστέλλονται σε έντυπη μορφή προς την Α.ΔΙ.Π.Π.Δ.Ε.\nΥπόδειγμα της αίτησης εκδήλωσης ενδιαφέροντος παρουσιάζεται στο παράρτημα της παρούσας πρόσκλησης και είναι διαθέσιμο σε μορφή αρχείου word (.doc) στην ιστοσελίδα της Αρχής adippde.gr.\nΒ. Φάκελος Δικαιολογητικών: Αφορά μόνο όσους από τους υποψηφίους/ες θα προσκληθούν στη συνέντευξη\nΟι υποψήφιοι/ες που θα κληθούν στη συνέντευξη οφείλουν να προσκομίσουν και να καταθέσουν στην Α.ΔΙ.Π.Π.Δ.Ε., την ημέρα της διεξαγωγής της συνέντευξης, τα ακόλουθα δικαιολογητικά σε έντυπη μορφή:\nΓ. Βεβαιώσεις και λοιπά αποδεικτικά των δικαιολογητικών που επικαλούνται στην αίτησή τους. Σε ό,τι αφορά στο δημοσιευμένο έργο: (α) για τα βιβλία προσκομίζουν και καταθέτουν σε φωτοτυπία το εξώφυλλο και τα περιεχόμενα, (β) για συμμετοχές σε συλλογικούς τόμους καταθέτουν το εξώφυλλο του τόμου και την πρώτη σελίδα του οικείου κεφαλαίου, (γ) για τα δημοσιευμένα άρθρα σε επιστημονικά περιοδικά /πρακτικά συνεδρίων, καταθέτουν σε φωτοτυπία το εξώφυλλο του περιοδικού/πρακτικών, στοιχεία συντακτικής/επιστημονικής ομάδας, το αν εφαρμόζεται διαδικασία κρίσης, και την πρώτη σελίδα του άρθρου. Κατά περίπτωση, είναι δυνατόν να ζητηθεί από τους υποψηφίους να υποβάλουν συμπληρωματικά στοιχεία για συγκεκριμένες εργασίες. Για τους τίτλους ξένων γλωσσών απαιτείται και η επίσημη μετάφρασή τους, σύμφωνα με την παρ. 2 του άρθρου 1 του ν.4250/2014.\nΗ Α.ΔΙ.Π.Π.Δ.Ε. διατηρεί το δικαίωμα να ζητήσει από τους/τις υποψηφίους/ες να προσκομίσουν έως και τη διενέργεια των συνεντεύξεων σε έντυπη μορφή στοιχεία που επικαλούνται στην αίτησή τους ή και συμπληρωματικά δικαιολογητικά.\nΟ Πρόεδρος της Α.ΔΙ.Π.Π.Δ.Ε., κατόπιν σχετικής εισήγησης του Συμβουλίου της Αρχής, υποβάλλει πρόταση προς την Υπουργό Παιδείας για τους προς απόσπαση εκπαιδευτικούς. Η απόσπαση των εκπαιδευτικών πραγματοποιείται με την έκδοση της σχετικής Υπουργικής Απόφασης, η οποία αναρτάται στην ιστοσελίδα της Α.ΔΙ.Π.Π.Δ.Ε. adippde.gr.


10 λέξεις από την Κρήτη που δύσκολα καταλαβαίνουν στην υπόλοιπη Ελλάδα - Διαδραστικά - Διαδραστικά 10 λέξεις από την Κρήτη που δύσκολα καταλαβαίνουν στην υπόλοιπη Ελλάδα - Διαδραστικά\n[17/08/2019 - 14:51]\nΑν έχετε ταξιδέψει στην Κρήτη, αν έχετε γνωστούς Κρητικούς αν έχετε δει ταινίες που πρωταγωνιστούν ηθοποιοί που υποκρίνονται ντόπιους από την μεγαλόνησο, σίγουρα θα έχετε προσέξει ότι έχουν μία ομιλία που δεν είναι εύκολα κατανοητή αν δεν γνωρίζει τη διάλεκτο, ή δεν ξέρεις πέντε κουβέντες να συνεννοηθείς.\nΓια πάμε να δούμε μερικές λέξεις που αποκλείεται να καταλάβετε τι σημαίνουν αν δεν τις έχετε ξανακούσει, στο άρθρο που διαβάσαμε στο menshouse.gr:\n-Γρόθος: Ξεκινάμε με τα εύκολα. Είναι σίγουρα η πιο… διεθνής κρητική λέξη. Και -καθόλου τυχαία- περιγράφει το ίδιο πράγμα με την πιο κοινή λέξη γενικώς στη χώρα. Αρκεί να σκεφτείς ότι προέρχεται από τη γροθιά -αναγκαία χειρονομία για την αγαπημένη δραστηριότητα του μ@λάκα. Παράδειγμα: «Ένοιξε το ψυγείο ο γρόθος και αντί για νερό, εκουκουλώθηκε τη ρακή».\n-Μελίτακας: Ακούγεται ενδεχομένως κάτι εντυπωσιακό. Κάτι μεγάλο σε μέγεθος. Είναι το ακριβώς ανάποδο. Το μυρμήγκι, απ’ αυτά τα μπαμπάτσικα όμως, που ρίχνουν άμα λάχει και κάνα τσίμπημα. Παράδειγμα: «Πε του σερβιτόρου να μου φέρει μια μπύρα απ’ εκεινέ που κουβαλεί ο μελίτακας» (true story, από την εποχή της αξέχαστης διαφήμισης της BUD). -Κρούβγομαι: Τόσο δύσκολο να το καταλάβεις, όσο και να μείνεις ήρεμος όταν σου συμβεί. Σημαίνει πνίγομαι, κόβεται η αναπνοή μου, στραβοκαταπίνω. Παράδειγμα: «Ήτρωγα ένα γουλίδι αρνί όντεν επαίξανε τη μπαλωθιά και παραλίγο να κρουφτώ».\n-Έχνος: Μια λέξη, δυο σημασίες. Σημαίνει το ζώο και, όπως και στην υπόλοιπη χώρα, χρησιμοποιείται και μεταφορικά. Αν σε αποκαλέσουν έτσι, κάνε ότι δεν κατάλαβες. Μην είσαι… έχνος και ξεκινήσεις εσύ καυγά στην Κρήτη -Παράδειγμα: Κι άλλο; -Γίβεντο: Συνοδεύεται συνήθως με απαξιωτικό ύφος και υποτιμητική διάθεση. Περιγράφει το ρεζιλίκι, το μασκαραλίκι, αυτό που στα μάτια του Κρητικού είναι ντροπιαστικό. Παράδειγμα: «Εσηκώθηκε ο γρόθος (βλέπε προηγούμενο) να χορέψει και ήπεφτε χάμε από τσι κούπες. Ήντα ‘ναι μρε τούτα τα γίβεντα»!\n-Μ@λάκα: Κι όμως. Πρόκειται για τη μοναδική περίπτωση που η φράση «δεν είναι αυτό που νομίζεις» λέει την αλήθεια. Είναι το πρώτο, μαλακό τυρί που μετά την ωρίμανσή του γίνεται γραβιέρα. Αν το δοκιμάσεις, θα το βάζεις στο στόμα σου συχνότερα από τη λέξη. Παράδειγμα: «Μανώλλλλλλλη, μου ‘φερες τη μ@λάκα που σου ζήτηξα να βάλω στα καλιτσούνια»;\n-Ποδιαλέγουρα: Τα μέρη από το σφαχτό που ξεχωρίζονται και μένουν στην άκρη γιατί δεν μαγειρεύονται. Μεταφορικά χρησιμοποιείται για να περιγράψει κάτι β’ διαλογής, κάτι που είναι στα αζήτητα. Παράδειγμα (οπαδού της ομάδας του χωριού): «Σάλεψε μωρέ άμπαλε μιαολιά, ήντα ‘ναι τούτα τα ποδιαλέγουρα απού ‘φερε οφέτος ο πρόεδρος». -Κουλουμούντρα: Δεν είναι ξόρκι, ούτε κάποια ασθένεια με σπάνιο όνομα, όπως το «Τακαμούρι» που είχε πάθει η Ράντου στο «Κωνσταντίνου και Ελένης». Πρόκειται απλά για την κωλοτούμπα. -Παράδειγμα: «Του ‘πε το Μαριώ πως θα τονε παντρευτεί κι έκαμε κουλουμούντρες από τη χαρά του».\n-Ξα σου: Τόσο απλό, τόσο αντι-καταπιεστικό, τόσο… στ@ρχιδιστικό. Με δυο μικρές λεξούλες και πέντε μόνο γράμματα, ο Κρητικός σου λέει «στα πaπάρια μου, κάνε ό,τι καταλαβαίνεις». Παράδειγμα: «Μην της πέψεις SMS εδά που είσαι μεθυσμένος. Εγώ στο λέω και ξα σου…»\n-Μπούρμπαδος: Ο χάφτας, ο μούσκαρος. Τι, δεν κατάλαβες ακόμα; Αυτός που δεν στρίβει, ρε παιδί μου, που δεν του κόβει. Και εννέα φορές στις δέκα τα συγκεκριμένα… προσόντα συνοδεύονται από αγαρμποσύνη που θα ‘κανε τον Κολτσίδα να μοιάζει λόρδος. Παράδειγμα: «Ποιος Σούπερμαν, μωρέ Μανώλη; Αυτός είναι ντίπι μπούρμπαδος, βάνει το σώβρακο πάνω από το παντελόνι».


Οργή και αγανάκτηση των σεισμόπληκτων από την κυβερνητική εγκατάλειψη - KefaloniaToday.com\nΕΙΣΤΕ ΕΔΩ: Home / Πολιτικα / Οργη και αγανακτηση των σεισμοπληκτων απο την κυβερνητικη εγκαταλειψη\nΟργή και αγανάκτηση των σεισμόπληκτων από την κυβερνητική εγκατάλειψη\n8 Ιουλίου, 2014 9:54 πμ\nΗ Επιτροπή Αγώνα Φορέων Κεφαλονιάς\nΗ Επιτροπή Αγώνα Φορέων Κεφαλονιάς πραγματοποίησε πλατιά σύσκεψη για τους σεισμόπληκτους στο Ληξούρι, στο χώρο των κοντέινερς του μεταστεγασμένου Λυκείου Ληξουρίου. Μαζική ήταν η συμμετοχή των αστέγων της περιοχής αλλά και κατοίκων που ήρθαν να εκφράσουν τα οξυμένα προβλήματά τους και να οργανώσουν την πάλη τους. Εκ μέρους της Επιτροπής Αγώνα εισηγήσεις έκαναν οι Πρόεδροι της ΕΛΜΕ-ΚΙ και του Εργατικού Κέντρου, καθώς και ο επικεφαλής της Λαϊκής Επιτροπής Παλικής. Τονίστηκε η μάχη που τα μεγάλα συμφέροντα δίνουν (για την τσέπη τους) πάνω στα ερείπια, την ίδια ώρα που παρέχονται με κατάλληλο μανδύα ψίχουλα για το λαό. Η συζήτηση που γίνεται για ενεργοποίηση του αναπτυξιακού νόμου, για νέες διευκολύνσεις στα μονοπώλια του τουρισμού και των κατασκευών, για επιλεκτικές δράσεις, καμία σχέση δεν έχουν με τον κόσμο που υποφέρει. Μόνο η οργάνωση, η πάλη των σεισμόπληκτων μπορεί να αποσπάσει λύσεις, κόντρα στην ιεράρχηση που επιβάλει ο καπιταλιστικός δρόμος ανάπτυξης και η επιλεξιμότητα της ΕΕ, κόντρα στη δήθεν φιλανθρωπία και τις αυταπάτες που σπέρνουν οι δυνάμεις του συστήματος.\nΟι παραβρισκόμενοι μίλησαν με οργή και αγανάκτηση για την εγκατάλειψη που βιώνουν, όταν πολλοί κοιμούνται σε αμάξια ή παράγκες και άλλοι εξαναγκάζονται να πληρώνουν τα χαράτσια της ΔΕΗ στα υπό κατεδάφιση σπίτια τους. Την ίδια ώρα η κυβέρνηση δια στόματος Χρυσοχοΐδη – επιβοηθούμενη από τη δημοτική αρχή – εμπαίζει το λαό επαναλαμβάνοντας ότι η κατοικία δεν είναι δικαίωμα και κρατική ευθύνη αλλά ατομική υπόθεση, αρνούμενη – με διάφορα προσχήματα – να δώσει τους οικίσκους για τους οποίους είχε δεσμευθεί. Καυτηριάστηκε έντονα το γεγονός ότι η κυβέρνηση νομοθέτησε με στόχο το μηδενισμό των αποζημιώσεων για τους πληγέντες και προσπαθεί να παρουσιάσει ότι υπάρχουν μόνο κάποια διαχειριστικά προβλήματα. Οι αρμόδιες υπηρεσίες, άδειες από προσωπικό, στοχοποιούνται σκόπιμα προκειμένου να καλυφθεί η συνολική πολιτική της κυβέρνησης και η στρατηγική της ΕΕ. Στην ουσία ο λαός καλείται να μπαλώσει ότι μπορεί ο ίδιος, αν έχει τη δυνατότητα, ώστε να έχει στέγη το χειμώνα. Το πρόβλημα στις εργατικές κατοικίες και σε όσους έχουν «κόκκινα» ή «κίτρινα» σπίτια είναι εκρηκτικό.\nΑναδείχθηκαν, επίσης, τα προβλήματα που παραμένουν στα δύο νοσοκομεία του νησιού, η συνέχιση της απαράδεκτης κατάστασης στα γηροκομεία, στις δημόσιες υποδομές (πόσιμο νερό, μη αντικατάσταση σωλήνων αμιάντου, οδικό δίκτυο κυρίως των χωριών της Παλικής, λιμάνια, αεροδρόμιο κλπ). Ακόμη, απαιτήθηκε να προχωρήσουν άμεσες εργασίες για μια πιο ανεκτή κατάσταση στα σχολεία που θα μείνουν κι αυτή τη χρονιά στα κοντέινερς και κυρίως να προχωρήσουν τα πέντε νέα σχολικά συγκροτήματα στο Νομό. Τονίστηκε η σημασία που έχουν τα ειδικά μέτρα για τους μαθητές της Κεφαλονιάς και ότι θα πρέπει να παραταθούν και να ισχύσουν μέχρι να ολοκληρώσει τα Λύκειο και η φετινή Α΄ Λυκείου. Είναι ανάγκη η στελέχωση των σχολείων με μόνιμο προσωπικό και η λειτουργία πρόσθετης διδασκαλίας και ενισχυτικής από την αρχή της χρονιάς. Επιπλέον, προτάθηκαν μέτρα για την αντιμετώπιση των σεισμόπληκτων μικρών επαγγελματιών και των αγροτών.\nΤέλος, έγινε αναφορά στην ανάγκη αντισεισμικής θωράκισης και προστασίας, δημιουργίας ενιαίου δημόσιου φορέα κατασκευών, διαγραφής των χρεών και των δανείων των πληγέντων, όχι νέα δάνεια αλλά δωρεάν κρατική αρωγή στο 100% των ζημιών, πλήρεις αποζημιώσεις κλπ. Μέσα από τη συζήτηση οι φορείς δεσμεύτηκαν να εμπλουτίσουν το πλαίσιο πάλης που εγκρίθηκε και να οικοδομήσουν σε αυτό, με σαφή προσανατολισμό, μια ευρεία λαϊκή ενότητα.\nΗ συζήτηση, μετά από πρόταση σεισμόπληκτων κατοίκων, κατέληξε σε πρόγραμμα δράσης με πρώτο βήμα την κινητοποίηση στα γραφεία του Τομέα Αποκατάστασης Σεισμοπλήκτων (ΤΑΣ), στο Ληξούρι, την Παρασκευή 11 Ιούλη και ώρα 8.30 πμ.\nΣυγγραφέας:Επιτροπή Αγώνα Φορέων Κεφαλονιάς\nFiled Under: Πολιτικα Tagged With: εγκαταλειψη, Επιτροπη Αγωνα, Σεισμοπληκτοι


Βατόπουλος για όλα στο 2020mag.gr: Θα μπορούσε να υπάρχει καλύτερος συντονισμός - Ο εμβολιαστικός εθνικισμός είναι ανήθικος και επιστημονικά λάθος - 20/20 Magazine\nΒατόπουλος για όλα στο 2020mag.gr: Θα μπορούσε να υπάρχει καλύτερος συντονισμός - Ο εμβολιαστικός εθνικισμός είναι ανήθικος και επιστημονικά λάθος\nΟ Αλκιβιάδης Βατόπουλος μας μίλησε χωρίς κανένα δισταγμό και με περισσή ευγένεια για το ακαταδίωκτο, το χειρισμό της κυβέρνησης και το ρόλο της Επιτροπής. Ο καθηγητής Μικροβιολογίας στο Πανεπιστήμιο Δυτικής Αττικής και μέλος της Επιτροπής των ειδικών, δεν αρνήθηκε να απαντήσει σε καμία ερώτησή μας, στη συνέντευξη που ακολουθεί.\nΜεταξύ πολλών άλλων, ο κ. Βατόπουλος τόνισε πως «η επιδημία είναι εδώ και εξακολουθεί να υπάρχει», «τα τεστ πρέπει να συνταγογραφούνται από τον ΕΟΠYΥ» και πως «κυβερνητικά θα μπορούσε να υπάρχει καλύτερος συντονισμός ανάμεσα στις διάφορες ομάδες που διαχειρίζονται το θέμα».\n«Είναι πιθανό να έχουμε μια αύξηση το χειμώνα. Αλλά το μέγεθός της εξαρτάται από το ποσοστό του εμβολιασμού και την πορεία των κρουσμάτων το επόμενο διάστημα»\nΆνοιξαν όλα. Είμαστε ασφαλείς; Τελειώσαμε;\n«Σε καμία περίπτωση. Η απόφαση για το άνοιγμα της κοινωνίας είναι περισσότερο πολιτική, με την έννοια ότι υπάρχει μια ομοφωνία, ότι τα οριζόντια μέτρα έχουν κάνει τον κύκλο τους και δεν εξυπηρετούν πλέον. Δεν μπορεί να υπάρχει άλλη επιβάρυνση της κοινωνίας και της οικονομίας. Συνεπώς, κρίθηκε ότι είναι σωστό να περάσουμε σε ένα άλλο μίγμα μέτρων, το οποίο βασίζεται κυρίως στα τεστ αντιγόνου, στον εμβολιασμό και στη διατήρηση των ατομικών μέτρων προστασίας. Μάσκες, αποστάσεις ασφαλείας κ.λπ. Η επιδημία είναι εδώ και εξακολουθεί να υπάρχει».\nΚλείσαμε, ένα χρόνο πριν, με πολύ φόβο, ελάχιστα κρούσματα και σχεδόν μηδενικούς θανάτους. Ανοίξαμε χωρίς φόβο, με χιλιάδες κρούσματα και σχεδόν 12.000 θανάτους. Δεν είναι αντιφατικό;\n«Τότε δεν είχαμε κάποια εργαλεία που έχουμε τώρα. Όπως τα τεστ αντιγόνου και τα εμβόλια. Και οι αντοχές της κοινωνίας ήταν πολύ μεγαλύτερες. Πραγματικά υπάρχει μια αντίφαση, αλλά δεν μπορώ να δω εναλλακτική λύση».\nΠεριμένουμε τέταρτο κύμα κορονοϊού;\n«Αυτό εξαρτάται από την πορεία της επιδημίας μέσα στο καλοκαίρι. Είναι πιθανό να έχουμε μια αύξηση το χειμώνα. Αλλά το μέγεθός της εξαρτάται από το ποσοστό του εμβολιασμού και την πορεία των κρουσμάτων το επόμενο διάστημα».\nΑθηναϊκή μετάλλαξη υπάρχει;\n«Υπάρχουν πολλές μεταλλάξεις, που κυκλοφορούν στην Ελλάδα και σε όλο τον κόσμο, αλλά κάποια μετάλλαξη που να ξεκίνησε στην Αθήνα δεν ξέρω να υπάρχει».\nSELF, RAPID ΚΑΙ ΜΟΡΙΑΚΑ ΤΕΣΤ\n«Έχουμε πει από πέρυσι τον Γενάρη, ότι πρέπει να συνταγογραφούνται τα τεστ. Είναι πράγματι μία παράλειψη, κατά τη γνώμη μου»\nΠοια είναι η γνώμη σας για τα self test; Πολλοί συνάδελφοί σας τα κρίνουν ακατάλληλα. Για τους δύο γνωστούς λόγους: την εγκυρότητα της ατομικής δειγματοληψίας και ότι είναι υποδεέστερο εργαλείο διάγνωσης από τα άλλα δύο, το rapid και μοριακό.\n«Προφανώς τα self test δεν πρέπει να χρησιμοποιούνται για αυτοδιάγνωση. Είναι ένα επικουρικό μέτρο πληθυσμιακού ελέγχου. Δηλαδή το κάνουν όλοι οι στρατιώτες μιας μονάδας, όλοι οι μαθητές ενός σχολείου, όλοι οι κάτοικοι ενός χωριού, όλοι οι εργαζόμενοι σε μια εταιρία, σε μια βιομηχανία, και από το αποτέλεσμα έχουμε την εκτίμηση αν υπάρχουν πολλά ή λίγα κρούσματα σε αυτή την περιοχή. Αν κάποιος άνθρωπος θέλει να βγάλει διάγνωση στον εαυτό του, πρέπει να αποταθεί στο σύστημα Υγείας».\nΤο πρόβλημα είναι ότι στο σύστημα Υγείας τα τεστ δεν είναι δωρεάν, οπότε πολύ δύσκολα θα απευθυνθεί κάποιος.\n«Εκεί υπάρχουν διάφορα θέματα επάρκειας του συστήματος. Μακάρι να μπορούσε ο έλεγχος όλων των ανθρώπων να γίνεται από εργαζόμενους Υγείας, αλλά είναι πρακτικά αδύνατο. Τα μεγέθη είναι τόσο μεγάλα. Όλοι οι εργαζόμενοι της Ελλάδας είναι 5 εκατομμύρια, πρέπει να γίνονται αντίστοιχα τεστ την εβδομάδα. Αυτό είναι πολύ δύσκολο».\nΔεν θα μπορούσε να γίνεται συνταγογράφηση μέσω ΕΟΠΥΥ και να πηγαίνουν σε διαγνωστικά κέντρα;\n«Αυτό είναι μια άλλη ιστορία και το έχουμε πει από πέρυσι τον Γενάρη, ότι πρέπει να συνταγογραφούνται τα τεστ. Είναι πράγματι μία παράλειψη, κατά τη γνώμη μου».\nΓιατί δεν έγινε, καθηγητά;\n«Η εξήγηση που δόθηκε, είναι ότι αν συνταγογραφούνταν θα υπήρχε υπερκατανάλωση, δηλαδή “για ψύλλου πήδημα” θα έγραφαν τεστ. Ωστόσο, μια εξέταση που είναι απαραίτητη για τη διάγνωση μιας νόσου σε συγκεκριμένο ασθενή, πρέπει να συνταγογραφείται και δεν πρέπει να συγχέεται με τα τεστ διαλογής, όπως είναι τα self test ή τα rapid που κάνει ο ΕΟΔΥ στις πλατείες κ.λπ., που χρησιμοποιούνται για την κατανόηση της επιδημιολογίας του ιού. Συμφωνώ λοιπόν μαζί σας, ότι πρέπει να συνταγογραφηθούν αυτές οι εξετάσεις, για να μπορεί ο άρρωστος, με τη συμβουλή του γιατρού του, να κάνει την εξέταση χωρίς να ταλαιπωρείται».\nΘα επιμείνω λίγο, και σας εξηγώ γιατί. Έχω δύο παιδιά 9 και 12 ετών στο δημοτικό. Υπάρχουν πολλά θετικά self test ανάμεσα σε μαθητές που αποδείχτηκαν αρνητικά.\n«Υπάρχει ένα θέμα εδώ. Ενώ τα rapid test που γίνονται σε επίσημα εργαστήρια δεν έχουν πολλά ψευδώς θετικά -τουλάχιστον αυτή είναι η δική μου αίσθηση-, τα self test έχουν πολλά ψευδώς θετικά. Αυτό σε πρώτη ανάγνωση δεν ενοχλεί, διότι κάνεις το rapid και λύνεται το θέμα».\nΣε πρώτη ανάγνωση, γιατί σε δεύτερη ενοχλεί, αφού για να κάνεις μοριακό τεστ, που είναι το πλέον ασφαλές, πρέπει να το χρυσοπληρώσεις. Και εδώ πάλι θα σας ζητήσω το σχόλιό σας για το εξής: Πρέπει να είσαι συνοδός ασθενή σε νοσοκομείο. Γιατί δεν επαρκούν οι νοσηλευτές. Χρειάζεσαι -τουλάχιστον στα νοσοκομεία όπου τηρείται το πρωτόκολλο- αρνητικό μοριακό τεστ κάθε 72 ώρες. Το κόστος του δεν καλύπτεται από το κράτος και καμία δομή δεν το κάνει για αυτό το λόγο.\n«Έχετε δίκιο. Είναι θέματα διοικητικά, διαχειριστικά και υπηρεσιακά και πρέπει να αντιμετωπιστούν. Συμφωνώ μαζί σας. Πολλά μέλη της επιτροπής, από την αρχή της επιδημίας, είχαν πει ότι πρέπει να συνταγογραφούνται τα τεστ και η επιτροπή είχε κατά καιρούς τονίσει ότι υπάρχουν θέματα διαχείρισης -όπως όλα αυτά που περιγράφετε-, τα οποία η πολιτεία οφείλει να αντιμετωπίσει. Απλώς δεν έχουμε εμείς τη δυνατότατα να προτείνουμε λύσεις σε τέτοια ζητήματα».\nΕΠΙΤΡΟΠΗ ΚΑΙ ΑΚΑΤΑΔΙΩΚΤΟ\n«Δεν κυβερνά η Επιτροπή, είναι συμβουλευτική, λέει τη γνώμη της. Η πολιτεία που κυβερνά και έχει την ευθύνη, μπορεί να δει το θέμα ευρύτερα και να αποφασίσει»\nΘα σας κάνω την ερώτηση που προκύπτει από τα παραπάνω. Ένα μεγάλο κομμάτι της κοινωνίας είναι πλέον πεπεισμένο ότι απλώς επικυρώνετε τις αποφάσεις της κυβέρνησης. Θα διαβάσατε τη συνέντευξη με τον κ. Ζακυνθινό, που το λέει αυτό. Είναι αληθές;\n«Ναι, τη διάβασα. Νομίζω πως είναι μια υπερβολική θέση. Η διαδικασία που συνήθως ακολουθείται, είναι η κυβέρνηση (διά κάποιου υπουργού) κάνει μια εισήγηση. Ας πούμε παραδείγματα: Προτείνουν να ανοίξουν τα σχολεία, να γίνει click away. Η επιτροπή ακούει την εισήγηση, αποχωρεί ο υπουργός, γίνεται συζήτηση μέσα στην Επιτροπή και η εισήγηση υιοθετείται, τροποποιείται ή απορρίπτεται. Σημειώνω ότι -ίσως τις περισσότερες φορές- η πολιτεία υιοθετεί την εισήγηση της Επιτροπής (που συχνά διαφέρει από την εισήγηση του υπουργού)».\nΜου τονίσατε προηγουμένως την επανειλημμένη εισήγησή σας για τα δωρεάν τεστ, που δεν εισακούστηκε.\n«Κοιτάξτε, είναι και φορές που η κυβέρνηση δεν συμφωνεί με αυτά που προτείνουμε και ακολουθεί την πολιτική της. Το οποίο είναι λογικό. Δεν κυβερνά η Επιτροπή, είναι συμβουλευτική, λέει τη γνώμη της. Η πολιτεία, που κυβερνά και έχει την ευθύνη, μπορεί να δει το θέμα ευρύτερα και να αποφασίσει. Να πω ένα παράδειγμα. Είχαμε πει να ανοίξει το ποδόσφαιρο και παρενέβη ο πρωθυπουργός και είπε όχι, δεν θα ανοίξει, ή άλλη φορά είχαμε πει να μην ανοίξουν κάποιες δραστηριότητες, η πολιτεία είπε όχι, θα ανοίξουν. Θέλω να πω ότι δεν διοικεί η Επιτροπή. Τις αποφάσεις τις παίρνει η κυβέρνηση, που όμως τις περισσότερες φορές συμφωνεί με αυτά που λέμε».\nΠώς λαμβάνονται οι αποφάσεις στην Επιτροπή;\n«Πάντα χωρίς την παρουσία υπουργού και πάντα με γνώμονα την επιστημονική μας άποψη».\nΗ Επιτροπή σας χρειαζόταν προστασία και ψηφίστηκε το ακαταδίωκτο για τα μέλη της και για κυβερνητικά στελέχη, αλλά όχι για τους γιατρούς;\n«Έχει γίνει μια μεγάλη παρεξήγηση σε αυτό το θέμα. Η Επιτροπή από την αρχή -πολλά μέλη της επιτροπής και ο ομιλών- είχαμε πει ότι υφιστάμεθα “μπούλινγκ” από τα μέσα κοινωνικής δικτύωσης. Παίρνουμε mail υβριστικά, απειλητικά και μάλιστα από δύο διαφορετικές κατευθύνσεις. Εκείνων που λένε ότι λαμβάνουμε αυστηρά μέτρα και καταστρέφουμε την οικονομία, και εκείνων που λένε ότι δεν παίρνουμε αυστηρά μέτρα και εξαπλώνεται ο ιός. Σε πολλούς έχουν κατατεθεί μηνύσεις για κάτι που είπαν στην τηλεόραση, για οτιδήποτε. Μια μήνυση, για να πάει στο αρχείο, θέλει δικηγόρους και χρόνια ταλαιπωρίας. Είχαμε ζητήσει από την πολιτεία να βρεθεί ένας τρόπος να μην υφιστάμεθα αυτή την ταλαιπωρία για την επιστημονική μας άποψη. Δεν είπαμε ποτέ τον όρο “ακαταδίωκτο”, όταν τέθηκε ο όρος τον θεωρήσαμε υπερβολικό. Θέλουμε οι επιστημονικές επιτροπές που φτιάχνει το κράτος για να το συμβουλεύουν, να προστατεύονται από τέτοια ζητήματα ώστε να λειτουργούν ανεπηρέαστα και αντικειμενικά. Στην ίδια συζήτηση μάλιστα, με πρωτοβουλία του κυρίου Εξαδάκτυλου, τέθηκε μετ’ επιτάσεως το θέμα των κλινικών γιατρών στα νοσοκομεία. Οι οποίοι λειτουργούν σε συνθήκες πολέμου. Φοβόμαστε μήπως δημιουργηθεί μια βιομηχανία μηνύσεων εναντίον τους, και χωρίς εκείνοι να φταίνε να πληρώνουν τις ανεπάρκειες του συστήματος. Εμείς ζητήσαμε και προστασία στους κλινικούς γιατρούς, που έχουν ξεπεράσει τον εαυτό τους για την αντιμετώπιση της πανδημίας».\nΌλα όσα λέτε είναι απόλυτα κατανοητά. Ωστόσο, το ακαταδίωκτο σας απαγορεύει να καταθέσετε και ως μάρτυρες. Γιατί;\n«Δεν το ξέρω αυτό. Εμείς δεν θέσαμε τέτοιο θέμα».\nΗ ΠΟΡΕΙΑ ΤΟΥ ΕΜΒΟΛΙΑΣΜΟΥ\n«Πρέπει να τονίσω ότι ο εμβολιαστικός εθνικισμός, πέραν του ότι είναι ανήθικος, είναι και επιστημονικά λάθος. Με την έννοια ότι, για να μπορέσει να αντιμετωπιστεί το νόσημα και κυρίως να αποφευχθεί η επιλογή μεταλλάξεων, που μπορεί να είναι ανθεκτικές στο εμβόλιο, πρέπει να εμβολιαστεί παγκοσμίως όλος ο πληθυσμός»\n«Γύρω στο 30% του πληθυσμού έχει εμβολιαστεί, είμαστε περίπου στον ευρωπαϊκό μέσο όρο. Μακάρι να ήταν περισσότερο».\nΗ κάλυψη μεταξύ της πρώτης και της δεύτερης δόσης είναι επαρκής; Ακούμε για ανθρώπους που έχουν κάνει την πρώτη δόση αλλά νοσούν και μάλιστα βαριά\n«Προφανώς και χρειάζονται και οι δύο δόσεις για να υπάρχει προστασία. Δεν πρέπει να ξεθαρρεύουμε με την πρώτη δόση. Πρέπει να γίνει και η δεύτερη. Και να περάσει ένα χρονικό διάστημα δύο εβδομάδων περίπου. Μετά θεωρείται ότι υπάρχει ανοσία».\nΠοια είναι η γνώμη σας για τον εμβολιασμό των παιδιών;\n«Δεν γνωρίζω ακριβώς τα δεδομένα και δεν έχω εξειδίκευση σε αυτό, αλλά η αίσθησή μου είναι ότι η προτεραιότητα είναι να εμβολιαστούν οι μεγάλες ηλικίες, όπου έχουμε μια υστέρηση. Πολύς κόσμος φοβάται, δεν το κάνει, αλλά χρειάζεται να το κάνει. Για τα παιδιά, εφόσον γίνουν οι σχετικές κλινικές δοκιμές και μελέτες και βεβαιωθούμε ότι είναι όλα καλά, ας εμβολιαστούν. Αλλά τώρα προτεραιότητα έχουν οι μεγάλες ηλικίες».\nΤι συμβαίνει με την άνιση κατανομή των εμβολίων στις χώρες;\n«Πρέπει να τονίσω ότι ο εμβολιαστικός εθνικισμός, πέραν του ότι είναι ανήθικος, είναι και επιστημονικά λάθος. Με την έννοια ότι, για να μπορέσει να αντιμετωπιστεί το νόσημα και κυρίως να αποφευχθεί η επιλογή μεταλλάξεων, που μπορεί να είναι ανθεκτικές στο εμβόλιο, πρέπει να εμβολιαστεί παγκοσμίως όλος ο πληθυσμός. Γιατί αν οποιαδήποτε χώρα -κυρίως του τρίτου κόσμου- δεν εμβολιαστεί, θα γίνει εργαστήριο παραγωγής μεταλλάξεων και όσες είναι ανθεκτικές θα έρθουν και στο δυτικό κόσμο. Συνεπώς, το ζήτημα δεν είναι να εμβολιάσουμε μόνο την Ευρώπη και την Αμερική. Μια συνεργασία των χωρών επί αυτού του θέματος είναι εξαιρετικά σημαντική».\n«Η γνώμη μου είναι ότι θα πρέπει να καθυστερήσουμε. Με την έννοια ότι, παρόλο που η μάσκα είναι δυσάρεστη -κανείς δεν θέλει να φοράει-, είναι ένα μέσο ατομικής προστασίας που δεν παρεμβαίνει τόσο στη ζωή μας. Μπορούμε να πάμε σινεμά, βόλτα, στη δουλειά μας. Οπότε είναι το λιγότερο ενοχλητικό, ας την κρατήσουμε για ένα χρονικό διάστημα. Και όταν θα έχουμε την πλήρη ανοσία, βλέπουμε».\nΚΥΒΕΡΝΗΤΙΚΟΣ ΧΕΙΡΙΣΜΟΣ ΚΑΙ ΔΙΑΧΡΟΝΙΚΕΣ ΑΝΕΠΑΡΚΕΙΕΣ\n«Στο θέμα της δημόσιας περίθαλψης φάνηκαν οι διαχρονικές ανεπάρκειες του συστήματος περίθαλψης στην Ελλάδα. Το θέμα με τις ΜΕΘ, που δεν έχουμε όσες ο ευρωπαϊκός μέσος όρος, το θέμα της στελέχωσης των νοσοκομείων, το θέμα απουσίας πρωτοβάθμιας Υγείας. Άρα, στο θέμα της περίθαλψης, είναι σαφές ότι υπάρχει πρόβλημα»\nΈχετε εμπιστοσύνη στο χειρισμό της κυβέρνησης για την αντιμετώπιση της πανδημίας;\n«Δύσκολη ερώτηση. Θα μπορούσε να υπάρχει καλύτερος συντονισμός ανάμεσα στις διάφορες ομάδες, που διαχειρίζονται το θέμα. Θα μπορούσε να υπάρχει μεγαλύτερη διαφάνεια στα επιδημιολογικά δεδομένα. Ας πούμε, στη Βρετανία, ο καθένας μπορεί να μπει στο διαδίκτυο και να δει πόσα κρούσματα έχει στη γειτονιά του ή οτιδήποτε. Υπάρχει ένα θέμα διαφάνειας των δεδομένων, ένα θέμα συντονισμού ανάμεσα στον ΕΟΔΥ, την Πολιτική Προστασία και την Επιτροπή, αλλά σε γενικές γραμμές, κρίνοντας από το αποτέλεσμα, νομίζω ότι τα πήγαμε εξίσου καλά με τις υπόλοιπες ευρωπαϊκές χώρες, ίσως και καλύτερα».\nΘα κάνω ένσταση εδώ και θα ρωτήσω: Οι θάνατοι διασωληνωμένων ασθενών εκτός ΜΕΘ δεν καταστρέφουν την εικόνα του κάλου αποτελέσματος;\n«Να σας διευκρινίσω ότι μιλάω για το θέμα της Δημόσιας Υγείας, δηλαδή τον αριθμό των κρουσμάτων. Στο θέμα της δημόσιας περίθαλψης, φάνηκαν οι διαχρονικές ανεπάρκειες του συστήματος περίθαλψης στην Ελλάδα. Το θέμα με τις ΜΕΘ, που δεν έχουμε όσες ο ευρωπαϊκός μέσος όρος, το θέμα της υποστελέχωσης των νοσοκομείων, το θέμα απουσίας πρωτοβάθμιας Υγείας. Άρα, στο θέμα της περίθαλψης, είναι σαφές ότι υπάρχει πρόβλημα. Ωστόσο, από πλευράς διαχείρισης επιδημίας -δηλαδή να μην έχουμε πολλά κρούσματα, να λαμβάνουμε σωστά μέτρα- πήγαμε περίπου όπως όλη η Ευρώπη και ίσως λίγο καλύτερα, τουλάχιστον μέχρι τώρα. Στο θέμα της περίθαλψης, είναι απολύτως σαφές ότι φάνηκε η διαχρονική ανεπάρκεια του συστήματος. Οι συνάδελφοι στα νοσοκομεία έχουν απόλυτο δίκιο».\nΘα επιμείνω πάλι και θα σας ρωτήσω: Δεν ήταν κακός χειρισμός η μη επίταξη των ιδιωτικών ΜΕΘ, όταν οι άνθρωποι πεθαίνουν διασωληνωμένοι εκτός ΜΕΘ;\n«Θα έπρεπε να έχουν γίνει νωρίτερα περισσότερα βήματα, ώστε να αναπτυχθεί καλύτερα το σύστημα περίθαλψης».\nΤι πιστεύετε θα αφήσει πίσω όλη αυτή η κατάσταση στο ΕΣΥ;\n«Θα ήθελα να κεφαλαιοποιηθεί αυτή η γνώση. Διαβάζοντας παλιότερα άρθρα για να προετοιμάσω μια ομιλία μου, συνειδητοποίησα ότι ήδη μετά τον SARS ήταν γραμμένο σε μεγάλα επιστημονικά περιοδικά ότι οι κορονοϊοί είναι εξαιρετικά επικίνδυνοι και θα έχουμε ξανά επιδημία. Θέλω να πω ότι επιδημίες τέτοιου είδους θα έχουμε συχνά στον πλανήτη. Τα τελευταία είκοσι χρόνια είχαμε αρκετές. Το σύστημα Δημόσιας Υγείας πρέπει να δομηθεί και προς αυτή την κατεύθυνση. Είναι πολύ σημαντικό να υπάρχει αυτό που λέμε επιδημιολογική επιτήρηση, δηλαδή μηχανισμός καταγραφής των νοσημάτων, μηχανισμός αντιμετώπισης, άνθρωποι με τέτοιες σπουδές και κατευθύνσεις που να γνωρίζουν και να μην αυτοσχεδιάζουμε στο τι πρέπει να κάνουμε. Ελπίζω να συνειδητοποιηθεί η ανάγκη να υπάρχει, πέρα από ένα σωστό δημόσιο σύστημα περίθαλψης και σύστημα πρωτοβάθμιας φροντίδας Υγείας, και ένα σωστό σύστημα Δημόσιας Υγείας».


Ευκαιρίες και χαμόγελα στον «Κήπο της Λυσούς» στην Καλαμάτα | Foninews.gr\nΡεπορτάζ της Πέννυς Μπουλούτζα, στην εφημερίδα «Καθημερινή» της Τετάρτης 24 Μαΐου 2017, αναφέρεται εκτενώς σε προσπάθεια, που εκτυλίσσεται στην Καλαμάτα και τη Μάνη, με σκοπό να αποκτήσουν επαγγελματική εκπαίδευση νέοι με νοητική υστέρηση και ελαφρά αναπηρία. Η πρωτοβουλία, την οποία έχει αγκαλιάσει και υποστηρίζει εμπράκτως ο Δήμος Καλαμάτας, ανήκει στην κοινωφελή εταιρεία «Ο Κήπος της Λυσούς», τα δε αγροτικά προϊόντα που παράγουν οι εκπαιδευόμενοι πωλούνται στην Κεντρική Αγορά Καλαμάτας, σε χώρο που έχει δωρεάν παραχωρήσει ο Δήμος.\nΟ Δήμος Καλαμάτας, πέραν της εξακολούθησης παροχής βοήθειας όσον αφορά στη συγκεκριμένη προσπάθεια, θα διευρύνει την υποστήριξή του προς συνανθρώπους μας με αναπηρίες, μέσω του προγράμματος Βιώσιμη Αστική Ανάπτυξη. Στο πλαίσιο του προγράμματος αυτού, προβλέπεται η ίδρυση και λειτουργία Κέντρου Διημέρευσης ΑμεΑ, που θα παρέχει υπηρεσίες ηµερήσιας φροντίδας και παραµονής σε άτοµα µε αναπηρίες. Οι υπηρεσίες αυτές θα περιλαµβάνουν, μεταξύ άλλων, τη δηµιουργική απασχόληση των ΑμεΑ και δραστηριότητες κοινωνικοποίησής τους, καθώς και την παροχή υπηρεσιών συμβουλευτικής υποστήριξης, γνώσεων και δεξιοτήτων σε διάφορες θεματικές κατηγορίες (Κηπουρικής, Ζαχαροπλαστικής, Εικαστικών, Κοπτικής – Ραπτικής, Αργυροχρυσοχοΐας, Μεταλλοτεχνίας, κ.λπ.).\nΤΟ ΔΗΜΟΣΙΕΥΜΑ ΤΗΣ «ΚΑΘΗΜΕΡΙΝΗΣ»\nΤο ρεπορτάζ που δημοσιεύθηκε στην «Καθημερινή» έχει ως εξής:\n«Την απόλυτη ικανοποίηση να βλέπεις τους κόπους σου να ανταμείβονται. Και μια επένδυση για το μέλλον. Αυτά προσφέρει σε 15 Μεσσήνιους νέους με νοητική υστέρηση και ελαφρά αναπηρία το πρόγραμμα εκπαίδευσης στη βιολογική καλλιέργεια της κοινωφελούς εταιρείας «Ο Κήπος της Λυσούς», που δημιουργήθηκε τον περασμένο Αύγουστο από τη Γερμανίδα δημοσιογράφο Βαλτράουτ Σπέρλιχ και την Εύα-Μαρία Λανγκ, με κύρια χρηματοδότηση από το Ιδρυμα Ηρακλής, που εδρεύει στο Λιχτενστάιν.\nΑρχικά βρέθηκαν οι χώροι. Όπως είπε στην «Κ» η κ. Ελευθερία Ξαγοράρη, γεωπόνος της ομάδας Κήπου και υπεύθυνη του σχεδιασμού του προγράμματος, ο Ελληνικός Γεωργικός Οργανισμός «Δήμητρα» παραχώρησε για τους σκοπούς του προγράμματος ένα αχρησιμοποίητο θερμοκήπιο 420 τ.μ. στην Καλαμάτα, ενώ στη Μάνη το θερμοκήπιο παραχωρήθηκε από ιδιώτη. Εν συνεχεία εντοπίστηκαν οι νέοι εκπαιδευόμενοι, σε συνεργασία με το Κέντρο Φυσικής Ιατρικής και Αποκατάστασης Καλαμάτας, τον Σύλλογο Γονέων και Κηδεμόνων ΑμεΑ Μεσσηνίας «Η Υπομονή» και το Εργαστήριο Ειδικής Επαγγελματικής Εκπαίδευσης και Κατάρτισης (ΕΕΕΕΚ) Καλαμάτας. Αποκαταστάθηκαν τα θερμοκήπια, αγοράστηκαν τα εργαλεία, φτιάχτηκαν τα παρτέρια, και τον περασμένο Οκτώβριο ξεκίνησαν τα μαθήματα.\nΤα προϊόντα του «Κήπου της Λυσούς» διατίθενται στην τοπική αγορά. Άλλωστε το πρόγραμμα έχει την ένθερμη υποστήριξη και του Δήμου Καλαμάτας. Κάθε Σάββατο, στη λαϊκή αγορά της Καλαμάτας, ομάδα των νέων «κηπουρών» βιώνει τη διαδικασία της πώλησης των προϊόντων. Τα έσοδα διατίθενται για τις δικές τους ανάγκες. «Τους ρωτήσαμε τι θέλουν να κάνουν με τα χρήματα αυτά. Μας είπαν ότι θέλουν να πάνε μία εκδρομή», επισημαίνει η κ. Ξαγοράρη. «Οι νέοι είναι πολύ χαρούμενοι που συμμετέχουν στο πρόγραμμα. Και έχουν ξετρελαθεί με τη λαϊκή αγορά. Θέλουν όλοι να συμμετέχουν», σημειώνει και προσθέτει: «Ο περισσότερος κόσμος έχει άγνοια και δεν ξέρει πώς να φερθεί στα άτομα με νοητική υστέρηση. Όμως όταν καταλάβεις ότι αυτά τα παιδιά δεν έχουν δεύτερη σκέψη, και τους μιλήσεις όπως μιλάς στον οποιοδήποτε, αυτό λειτουργεί. Έτσι ανοίγει ο δρόμος στην επικοινωνία».\nΗ έλλειψη πόρων έχει «καθηλώσει» στο τελωνείο και ένα όχημα οκτώ θέσεων, δωρεά ιδρυμάτων και ιδιωτών από τη Γερμανία, για τη μετακίνηση των εκπαιδευομένων από και προς τα θερμοκήπια, για την οποία τώρα το πρόγραμμα μισθώνει ταξί με κόστος που φτάνει τις 2.000 ευρώ τον μήνα. Για να εκτελωνιστεί το όχημα-δωρεά, απαιτούνται 20.000 ευρώ, ποσό που, σύμφωνα με την κ. Σπέρλιχ, η εταιρεία δεν είναι σε θέση να διαθέσει».\nΣημειώνεται ότι ο Δήμος Καλαμάτας θα συμβάλει για τον εκτελωνισμό του οχήματος.


Θ.ΑΝΤΩΝΙΟΥ: «Δεν μπορώ να πω πως ήταν άνετη η νίκη» | Protathlima.com\nΘ.ΑΝΤΩΝΙΟΥ: «Δεν μπορώ να πω πως ήταν άνετη η νίκη»\nΔείτε τι είπε στην κάμερα της CYTAVISION μετά τον αγώνα απέναντι στην ΑΕΚ, ο Διευθυντής του Ποδοσφαιρικού τμήματος της ΑΕΛ, Θεόδωρος Αντωνίου.\nΤι είπε για την άνετη νίκη: «Δεν μπορώ να πω πως ήταν άνετη η νίκη. Ήταν ένα πολύ δυνατό παιχνίδι σήμερα. Είχαμε πολλές μονομαχίες στο πρώτο ημίχρονο. Οι ποδοσφαιριστές μας έπαιξαν ωραίο ποδόσφαιρο, πήραμε τους τρεις βαθμούς και βλέπουμε τη συνέχεια».\nΟ Κέρκεζ έδωσε χρόνο και σε ποδοσφαιριστές που χρειάζονταν τα λεπτά: «Είναι φυσιολογικό. Όποιο και να ήταν το αποτέλεσμα δεν υπάρχει λόγος να μην βάζει τα παιδιά. Έχουμε βάθος στο ρόστερ και μας ικανοποιεί. Ξεχνάμε το παιχνίδι και βλέπουμε από τώρα το παιχνίδι της Τετάρτης».\nΓια τον λαχνό ενίσχυσης: «Υπάρχει καλή ανταπόκριση. Είναι στιγμή για τους ΑΕΛίστες τώρα να έρθουν κοντά και να στηρίξουν την ομάδα από την τεράστια προσπάθεια που κάνει η διοίκηση. Θέλω να καλέσω τους επιφανείς ΑΕΛίστες να στηρίξουν την ομάδα και να έρθουν κοντά».